Tesla Model 3 Performance er endelig lanceret

Ikke engang to døgn efter at priserne på Model 3 blev sænket endnu engang har Tesla lanceret den længe ventede Model 3 Performance. En udgave, der har været fraværende siden Highland-opdateringen sidste år.

Ifølge Tesla agerer den nye Model 3 Performance som “en alsidig sportsvogn, der leverer både på åbne veje og på racerbaner”. Den har nye elektriske motorer, der leverer tilsammen 460 heste og giver den en acceleration fra 0 til 100 km/t på bare 3,1 sekunder. Mere end 1,4 sekunder hurtigere end Model 3 Long Range.

Den har fået en helt ny kalibrering af drivlinjen, ligesom man som fører kan tilpasse manøvreringsbalance, stabilitetskontrol og regenerativ bremsning. Den har også fået en ny adaptiv affjedring – og så har den en tophastighed på 262 km/t.

Ikke sært, at Tesla har følt, at ny-designede sportssæder var nødvendige i den nye Performance. I øvrigt har bilens chassis fået øget strukturel stivhed, så de ekstra muskler kan håndteres.

Rækkevidden er anslået til at være 528 WLTP-kilometer. Altså længere end baghjulsudgaven, men kortere end Long Range udgaven (henholdsvis 513 og 629 kilometer).

Model 3 Performance kan allerede i dag forudbestilles på Teslas danske hjemmeside. Der er anslået levering allerede i slutningen af maj måned / starten af juni. Prisen er på 440.090 kroner, hvilket er 54.000 kroner dyrere end Long Range-udgaven.

Tesla Model 3 Performance er endelig lanceret